
Innledning

Det begynner med en jente og en gutt. De har aldri møtt hverandre, men historiene deres begynner likt. De er fra Midtvesten i USA, med foreldre fra arbeiderklassen og ikke nok penger. Ingen av familiene vet hva de skal tro om dem. De er annerledes enn andre barn, og det begynner å vise seg.

Noen ganger virker gutten ganske vanlig. Han følger reglene på skolen. Han er høflig mot lærerne og snill mot de andre barna, men når det er friminutt, krymper han liksom. Det er noe ved lekeplassen som blir for mye for ham. I stedet for å bli med på stikkball eller sisten eller kongen på haugen, stikker han av. Han flykter fra all skrikingen og latteren og gjemmer seg det eneste stedet han kan finne: et gammelt avløpsrør.

I begynnelsen legger ikke lærerne merke til det engang, for han lusker alltid tilbake når det ringer inn. Men en dag tar han med seg en fotball for å slippe å være alene. Det ville muligens ha vært litt søtt i en annen situasjon, men det er aldri nok fotballer, og de andre ungene klager da de ser at han stikker av med den. Det er da lærerne finner ham og begynner å bekymre seg. Foreldrene skjønner ingenting: Hvorfor gjemmer du deg i et avløpsrør? Hva er det du holder på med der inne? Svaret hans – at det er stille og rolig der – hjelper ikke. Han er nødt til å lære seg å leke med de andre barna, sier de, uansett hvor mye de bråker eller hvor overstimulerende det er.

Jenta, derimot, stikker ikke av. Faktisk ser det ut til at hun har en evne til å lese folk. Hun blir lederen i vennegjengen, siden hun enkelt merker hva alle barna ønsker eller hva som vil gjøre dem fornøyd. Snart begynner hun å arrangere forskjellige aktiviteter i nabolaget: en familiefest, med leker og premier og alt som hører til, eller en halloweenfest med et veldig forseggjort spøkelseshus. Hun kan bruke mange uker på å arrangere sånne ting, og hun trives aller best med å kontrollere hver eneste lille detalj. Men når den store dagen kommer, deltar hun ikke selv der alt skjer, hun jubler ikke ved dukketeateret og løper ikke fra lek til lek. I stedet holder hun seg i utkanten. Det er rett og slett for mange mennesker der, for mange følelser, for mye latter og roping og folk som vinner og taper. Hun blir overveldet av sin egen fest.

Det er ikke den eneste gangen hun blir overstimulert. Hun må tilpasse klærne sine, klippe av stropper så stoffet ikke gnir mot huden (da hun var liten, forteller moren, måtte de klippe av føttene på pysjen også). På sommeren gleder hun seg til å dra på leir en hel uke, men moren må kjøre henne hjem før tiden; hun får ikke sove på rommet sammen med mange andre, og hun klarer heller ikke å håndtere alle følelsene og intrigene som oppstår blant de andre jentene. Sånne reaksjoner gjør at folk blir overrasket og skuffet, og reaksjonene deres gjør i sin tur jenta overrasket og skuffet. For foreldrene hennes fører oppførselen til bekymringer: Hva om hun ikke vil takle det virkelige livet? Likevel gjør moren sitt beste for å oppmuntre henne, og faren minner henne på at hun må si ting høyt i stedet for bare å tenke for seg selv. Men hun har masse tanker – hele biblioteker fulle – og folk forstår dem sjelden. De kaller henne mye rart, noen ganger til og med sensitiv, men det er ikke alltid godt ment. Det er noe som må fikses.

Det er ingen som kaller gutten sensitiv. De sier at han er begavet når han leser og skriver bedre enn de andre i klassen, og etter hvert får han lov til å være på skolebiblioteket i lunsjen – da slipper han bråket i kantina, og det er ikke like skremmende som et avløpsrør. Klassekameratene bruker andre ord om ham. De kaller ham snål. Eller det verste ordet av alle – pyse. Det hjelper ikke akkurat at han aldri klarer å skjule de sterke følelsene sine, at han av og til gråter på skolen, at han knekker sammen av mobbing – selv om han selv ikke er offeret.

Men etter hvert som han blir eldre, blir han stadig oftere betraktet som et offer. De andre guttene ser ikke så opp til den drømmende gutten som liker bedre å gå i skogen enn å spille fotball, som skriver romaner i stedet for å gå på fest. Og han er ikke interessert i deres anerkjennelse heller. Det har sin pris: Han blir dyttet i korridorene og hånet i lunsjen, og gymmen er den reneste henrettelse. Han blir oppfattet som så blaut, så veik, at en eldre jente blir den verste mobberen. Hun ler mens hun skriver stygge ord på T-skjorten hans med sprittusj. Han klarer ikke å innrømme noe av dette overfor foreldrene, i hvert fall ikke til faren, som har sagt at måten man håndterer en mobber på, er å slå vedkommende hardt i trynet. Gutten har aldri slått noen.

Både jenta og gutten føler etter hvert, hver for seg, at ingen andre i hele verden er som dem. Og begge ser etter en vei ut. For jenta er løsningen å trekke seg unna. Da hun begynner på videregående, blir hun overveldet hver eneste dag, og hun blir så utmattet at hun gjemmer seg for vennene på rommet sitt. Hun er ofte hjemme fra skolen, og selv om foreldrene aksepterer det, lurer hun på om de er bekymret for henne. For gutten er veien ut å spille tøff. Det er å si at han ikke bryr seg om noen – som om han kunne tatt opp kampen mot dem alle. Holdningen passer ham omtrent like dårlig som en militærhjelm i voksenstørrelse. Den har heller ikke den virkningen han ønsker: I stedet for å få respekt for ham unngår de andre ungene ham fullstendig.

Snart begynner gutten å skulke og henge sammen med en gjeng dopere – ungdom som har like intense følelser som ham selv, som ikke dømmer hans måte å se verden på. Jenta opplever at hun blir godtatt i en ytterliggående menighet. De andre i menigheten forsikrer henne om at de ikke synes hun er sær. De tror hun har krefter til å utrette mirakler, at hun er utvalgt til noe spesielt, så lenge hun gjør alt de sier.

Det ingen sier, er: Du er helt normal. Du er sensitiv. Og hvis du lærer å bruke denne gaven, kan du utrette utrolige ting.

Det manglende personlighetstrekket

I vanlig språkbruk kan sensitiv bety en person som har intense følelser – som gråter av glede, er bristeferdig av følelser og kollapser i møte med kritikk. Det kan også være fysisk. Du kan være for sensitiv eller følsom for temperatursvingninger, lukt eller lyd. Det blir stadig bedre dokumentert at disse to typene sensitiv adferd er reelle og at det faktisk dreier seg om det samme. Fysisk og emosjonell sensitivitet henger så tett sammen at hvis du tar Paracet for å døyve hodepine, viser forskning at du vil score lavere på en empatitest helt til medisinen går ut av kroppen igjen.

Sensitivitet er en livsviktig menneskelig egenskap, en egenskap som er knyttet til noen av vår arts beste kvaliteter. Men som vi skal se, er dette noe som folk flest fortsatt ikke har noen dyp forståelse av, til tross for betydelig forskning på dette feltet. Takket være teknologiske fremskritt kan forskerne nå foreta pålitelige tester av hvor sensitiv en person er. De kan påvise forskjeller i hjernen til sensitive personer på fMRI-bilder, og med stor presisjon identifisere atferden til sensitive personer i vitenskapelige studier, også de positive fordelene som følger av å være sensitiv. Likevel ser ikke folk flest – som sjefen din, foreldrene dine eller den du er gift med – på sensitivitet på denne måten, som et reelt, målbart personlighetstrekk.

Av enda større betydning er det at sensitivitet ofte anses som noe negativt. Vi prøver å motvirke det hos barna våre («slutt å gråte!» eller «rist det av deg!»), og vi bruker det til å kritisere voksne («nå overreagerer du» eller «nå er du altfor nærtagende»). Vi håper denne boken vil endre på dette. Vi ser for oss en verden der ordet sensitiv er helt dagligdags, sånn at en person kan si «jeg er veldig sensitiv» under et jobbintervju eller på et første stevnemøte, og bli møtt med en anerkjennende smil. Det er vel mye forlangt, men det er ikke umulig. Introvert var også et negativt ord før, men i dag er det ikke lenger en uvanlig eller negativ egenskap. Vi ønsker å skape en verden der det samme kan sies om sensitivitet. Vi tror at vi ved å normalisere denne svært menneskelige egenskapen vil gi sensitive personer muligheten til endelig å blomstre – og når de gjør det, vil samfunnet dra nytte av de unike gavene deres.

Gjennom det siste tiåret har vi vært med på mange samtaler der personer får vite for første gang hva sensitivitet egentlig er. Når det skjer, er det som om det som tidligere har manglet, faller på plass med et klikk. De får et aha-øyeblikk om hvem de er og hvorfor de gjør det de gjør – eller de forstår endelig sitt eget barn, kollegaen sin eller ektefellen på en annen måte. Derfor tror vi at sensitivitet ofte er et slags underkjent personlighetstrekk. Det er fraværende i de daglige samtalene våre og i det vi er bevisste på som samfunn. Det mangler i skolene, på arbeidsplasser, i politikken, institusjoner, familier og relasjoner.

Den manglende kunnskapen er viktig. Det er den som gjør at sensitive personer skjuler hvem de er, som gutten vi fortalte om, eller føler seg så malplassert, som jenta. Kanskje har denne kunnskapen manglet i livet ditt også. I så fall håper vi du kan finne trøst i disse boksidene og få en dypere forståelse av deg selv.

Hvem er denne boken for?

Denne boken er skrevet for tre typer personer. Den første typen er lesere som allerede vet at de er sensitive, og som kanskje til og med identifiserer seg som høysensitive. Hvis dette er deg, håper vi alt i denne boken vil være verdifullt for deg og at du vil lære noe nytt. Vi har brukt den nyeste forskningen fra mange fagfelt for å tilby deg de redskapene du trenger for å utnytte de fantastiske gavene du har og beskytte deg mot overstimulering. I tillegg ønsker vi å hjelpe deg med å gjøre den viktige jobben det er å endre måten vi snakker om å være sensitiv på. Du vil lære hvordan du kan blomstre i en verden som ofte er veldig påtrengende, hvordan du kan endre skambelagte mønstre, og hvordan du kan ta et skritt frem når du trengs som leder (selv om du ikke føler deg som en leder). Til slutt håper vi du vil føle at det er blitt mulig for deg å kjempe for en bedre, mer sensitiv tid i en verden som blir stadig mer bråkete og brutal.

Den andre typen er de som kanskje aldri har tenkt på seg selv som sensitive, men som begynner å lure. Kanskje har du alltid visst at du er annerledes når du vurderer og reagerer annerledes enn andre i ulike situasjoner. Kanskje du har en dyp sensitivitet på innsiden som du ikke alltid viser på utsiden. Eller kanskje du bare begynner å kjenne igjen en del av deg selv i det vi har beskrevet. Hvis dette er deg, håper vi boken vil gi deg noen svar. Du vil kanskje til og med finne en slags ro over å få vite at andre kjemper med mye av det samme som deg, og at du ikke er alene om det du har opplevd. Til slutt vil det kanskje føles godt å omtale deg selv som en sensitiv person. Ord, betegnelser og merkelapper har en kraft, noe sensitive personer allerede vet. Ofte når vi setter ord på en egenskap, bidrar det til at vi forstår det bedre og anerkjenner det og pleier det på en positiv måte.

Den tredje typen person er vår høyt verdsatte gjest. Det er leseren som har fått denne boken av en venn, en ektefelle, et barn eller en ansatt. Hvis dette er deg, vet noen i livet ditt at du er sensitiv, og de vil at du skal forstå dem. Dette er et tegn på tillit. Det kan bety at de har vært forsiktige med å fortelle om sensitiviteten frem til nå, fordi de har vært redde for at andre skulle se på det som en svakhet. Eller det kan bety at de har slitt med å sette ord på det. Uansett håper denne personen antakelig at du, etter hvert som du leser mer, vil begynne å forstå hva han eller hun opplever og trenger – og viser forståelse for dette. Vedkommende ber deg være på laget sitt.

Hva inneholder denne boken?

Den første halvdelen vil gi deg et tydelig bilde på hva det virkelig vil si å være sensitiv, og hvilke sterke sider sensitive personer kan ha. Det vil hjelpe deg med å se hvilke aspekter ved sensitivitet du kan kjenne deg igjen i, og finne ut om du er en sensitiv person. Vi skal se nærmere på forskningen som ligger til grunn for sensitivitet, og de fem betydningsfulle egenskapene som alle sensitive personer er født med. Vi skal også se at de egenskapene har sin pris – overstimulering – og hvordan sensitive personer kan takle denne utfordringen og blomstre som mennesker. Til slutt skal vi se nærmere på en av de mest misforståtte av alle egenskaper, nemlig empati, og hvordan vi kan forvandle det fra noe negativt til en styrke som kan endre verden.

I den andre halvdelen av boken vil vi gå ned på detaljnivå: Akkurat hvordan kan sensitive personer få et godt liv – og hvordan skiller deres behov seg fra behovene til mindre sensitive personer? Vi skal se nærmere på sensitive personer og deres forhold til kjærlighet og vennskap, hvordan man kan oppdra et sensitivt barn, hvordan man skaper en meningsfylt karriere, og de viktige egenskapene til sensitive ledere, som ofte er de mest effektive av alle ledere. Til slutt skal vi male et bilde av det som kommer senere: Hvordan vi skal slutte å skjule sensitiviteten og begynne å verdsette den. Til tross for at vi lever i en bråkete verden der alt skjer fort og det er for mye av alt – en verden som stadig blir mer brutal og splittet – mener vi at det aldri har eksistert en bedre tid for å være sensitiv. De største utfordringene vi har i verden, gir egentlig sensitive personer de beste muligheter til å briljere. Vi tror de er de lederne, helbrederne og de visjonære personene som vår verden trenger mest akkurat nå, hvis vi bare kan få øye på deres sterke sider.

Sensitiv betyr sterk

Ikke noe av dette er lett, slik gutten og jenta fant ut. Som voksne fant de begge to bare halve løsningen. Gutten skapte seg en uavhengig livsstil med mulighet for å la tankene vandre. Han syklet gjennom Mexico og sov under åpen himmel mens han skrev bøker. Det var en meningsfull måte å leve på, og han trengte ikke å bekymre seg for å bli overstimulert. Men han benektet fortsatt at han var sensitiv, og skjulte de overveldende følelsene sine.

Jenta visste svært godt at hun var sensitiv, og lot hjertet styre seg i alt, men hun slet med å skape seg et liv som fungerte for henne. Hun feide gjennom en rekke forhold og karrierer som hun hadde håpet skulle fylle livet med mening – journalistikk, markedsføring og undervisning – men hver gang ble den sensitive personligheten hennes bombardert med inntrykk helt til hun ble helt utmattet. Hun merket at hun var i ferd med å bli utbrent – hver gang.

Og så møttes de.

Det skjedde noe merkelig. Jenta lærte gutten hva det betyr å være sensitiv, og han sluttet endelig å skjule følelsene sine. Gutten lærte jenta hvordan man lever et annerledes liv, et liv der hun ikke lenger var utslitt hele tiden. Snart kombinerte de sine sterke sider. De begynte å jobbe sammen, de startet et nettsted sammen, og litt etter litt fikk de ved felles innsats et lykkelig liv som sensitive.

Og så skrev de denne boken.

De små barna var oss. Jenn kom seg ut av den ytterliggående menigheten og skapte seg et liv der hennes sterke sider kom fra hennes eget indre, ikke fra andres anerkjennelse. Andre la sykkelen på hylla – midlertidig, tviholder han på – og han lærte å bli stolt over seg selv som en sensitiv person. Sammen etablerte vi Sensitive Refuge, verdens største nettsted for sensitive personer. Vi er sensitive, og vi er stolte av det.

Vår historie er bare ett av mange, mange eksempler på hvordan det å være sensitiv kan være en styrke. Alle sensitive personer må velge sin egen vei. Men ett skritt må vi ta, alle sammen, og det er det aller vanskeligste: Vi må slutte å se på sensitivitet som en svakhet og begynne å se på det som en styrke.

